Eelarve lühiülevaade

Türi vald on üks kolmest omavalitsusest Järvamaal, asudes maakonna edelaosas. Kahe ühinemise järgselt moodustavad Türi valla: Türi linn, Oisu, Kabala, Türi, Käru ja Väätsa piirkonnad koos oma traditsioonide, tegusate inimeste ning aktiivsete kogukondadega.

Türi valda ümbritsevad Kehtna ja Rapla vallad (Raplamaa), Põhja-Pärnumaa vald (Pärnumaa), Põhja-Sakala vald (Viljandimaa), Kose vald (Harjumaa) ning Järva vald ja Paide linn (Järvamaa).

Valda läbivad mitu suurt maanteed (Pärnu – Rakvere - Sõmeru, Tallinna – Rapla – Türi -Viljandi, Tallinna – Imavere - Viljandi) ning Tallinna – Viljandi raudtee. Vallas on viis raudteejaama – Türi linnas, Käru alevikus, Taikse külas, Kärevere külas ja Ollepal külas. Türi valda läbib üleeuroopalise jalgrattatee võrgustikku kuuluv jalgrattatee nr 2 (Pärnu – Tallinna sadam) ning *Greenway* turismitee.

Türi valla pindala on kokku 1008,72 ruutkilomeetrit. Türi vallas on 1 linn, 4 alevikku ja 53 küla, kus elas 01. jaanuari 2022. seisuga 10 677 elanikku ning 01. jaanuari 2023. seisuga 10 660. Aastaga on elanike arv vähenenud 14 inimese võrra.

Maksumaksjate arv 01. jaanuari 2021 aasta seisuga oli 5785 inimest ja 01. jaanuar 2022. aasta samal perioodil 5926 inimest. Aastaga on maksumaksjate arv suurenenud 141 inimese võrra. Aasta keskmine maksumaksjate arv oli 2021. aastal 5094 inimest ja 2022. aastal 5163 inimest. Kahe viimase aasta keskmise maksumaksja võrdluses on lisandunud 69 inimest (tõus 1,3%). Maksumaksjate keskmine sissetulek oli 2021. aastal 1 330 eurot ja 2022. aastal 1454 eurot. Viimase kahe aasta keskmine aasta sissetulek on tõusnud 124 euro võrra (tõus 9,1%).

2023. aasta eelarve põhitegevustulude kogumaht on 21 229 086 miljonit eurot ja põhitegevuskulude kogumaht 19 855 102 miljonit eurot.

Põhitegevuse tuludest moodustavad maksutulud kokku 54,23%, saadavad toetused 35,94%, tulud kaupade ning teenuste müügist 9,6% ja muud tulud 0,2%. Füüsilise isiku tulumaksust laekuvad summad on 2023. aasta eelarvesse kavandatud 2022. aasta laekumisega võrreldes +8,98% ehk +0,9 miljonit eurot. Tulumaksu laekumine on kokku 10,96 miljonit eurot, mis moodustab 51,64% valla põhitegevuse tuludest.

Põhitegevuse kulude kavandatav suurus on 19,85 miljonit eurot. Põhitegevuse kulud kasvavad võrreldes 2022. aasta lõpliku eelarvega 9,6%.

Põhitegevuse kuludest on 8% antavad toetused (sh sotsiaaltoetused ja muud toetused) ja 92% personali- ja majandamiskulud.

Toetusfondi eraldised on eelarves kajastatud 2023. aasta veebruari seisuga ja eraldise suurus eelarves vastab 17.veebruar 2023. aastal Vabariigi Valitsusele esitatud andmetega.

Põhitegevuse tulemi suuruseks on 1,37 miljonit eurot (põhitegevuse tuludest on maha võetud põhitegevuse kulud).

Türi valla 2023. aasta eelarve eelnõu ja seletuskiri on koostatud juhindudes [kohaliku omavalitsuse korralduse seadusest](https://www.riigiteataja.ee/akt/125062021008?leiaKehtiv) (edaspidi *KOKS*), [kohaliku omavalitsuse üksuse finantsjuhtimise seadusest](https://www.riigiteataja.ee/akt/117122020006?leiaKehtiv) (edaspidi *KOFS*), [[Türi valla finantsjuhtimise korrast](https://www.riigiteataja.ee/akt/403062020021?leiaKehtiv)](https://www.riigiteataja.ee/akt/403062020021?leiaKehtiv), [Türi valla arengukavast ja eelarvestrateegiast](https://www.riigiteataja.ee/akt/419102022001) ja [avaliku sektori finantsarvestuse ja -aruandluse juhendist](https://www.riigiteataja.ee/akt/13174576?leiaKehtiv) (edaspidi *üldeeskiri*).

2023. aasta eelarve koostamise ettevalmistused algasid 10. mai 2022. aasta korralduse nr 132 „Türi valla 2023. aasta eelarve koostamise ajakava ja tingimused“ välja andmisega. Türi valla 2023. aasta eelarve eelnõu ja seletuskirja on koostanud vallavalitsuse rahandusosakond koostöös asutuste, struktuuriüksuste ning vallavalitsuse liikmetega. Asutuste juhid ja alaeelarvete eest vastutajad sisestasid 1. septembriks 2022. aasta tegevusalade kaupa eelarve esialgse sisendi eelarve infosüsteemi VeeRa. Vallavalitsuse rahandusosakond koostas koondi ja 10. oktoober kuni 21.oktoober toimusid läbirääkimised alaeelarvete eest vastutajate ja asutuste juhtidega, et vaadata üle arenguvajadustest lähtuvad muudatused. Peale eelarve sisendite korrigeerimist toimus veel kohtumisi asutuse juhtidega.

24. novembril 2022. aastal esitas Türi Vallavalitsus heaks kiidetud eelarve eelnõu volikogule. Esimene lugemine katkestati 29. detsembril 2022. aastal ning volikogu andis ülesandeks kogu eelarve tervikuna üle vaadata sh vähendada füüsilise isiku tulumaksu prognoositud laekumist.

26. jaanuar 2023 jätkati eelarve lugemist ja suunati teisele lugemisele. Teisele lugemisele muudatusettepanekute tegemise tähtajaks oli 10.veebruar 2023. aasta. Laekunud muudatusettepanekute alusel tehti koonddokument ja edastati komisjonidele menetlemiseks. Eelarve teine lugemine toimub 09.märts 2023. aastal.

Vallaeelarve on eelarveaasta põhitegevuse tulude, põhitegevuse kulude, investeerimistegevuse, finantseerimistegevuse ja likviidsete varade muutuste plaan koos täiendavate nõuete, volituste ja informatsiooniga, mis on aluseks vastava aasta tegevuste finantseerimiseks.

Eelarve väljendab valla tegelikku olukorda, võimalusi ja valikuid. Eelarvega määratakse kulude summad valdkondade kaupa (sh kulu liikidele) ja prognoositakse tulud nende katteks. Kohaliku omavalitsuse üksuse eelarve peab olema tasakaalus ehk kõikidele eelarves kavandatud väljaminekutele peab olemas olema kate.

Põhitegevuse tulud on maksutulud, tulud kaupade ja teenuste müügist, põhitegevuseks saadavad toetused (sh tasandus- ja toetusfond) ja muud regulaarsed tulud, mis laekuvad korrapäraselt ja stabiilselt.

Põhitegevuse kulud on personalikulud, majandamiskulud (nt küte, elekter, vesi, administreerimiskulud) ja antavad toetused. Tegemist on korrapäraste väljaminekutega. Eelarves on eraldi põhitegevuse kuluna planeeritud ka reservfond ettenägematute väljaminekute tegemiseks, millest vallavalitsus eraldab vahendeid sihtotstarbeliselt.

Investeerimistegevus koosneb tuludest ja kuludest. Tuludeks on vara müük, finantstulud ning investeerimiseks saadud toetused ja kuludeks investeeringud, sh teede ehitus ja rekonstrueerimine.

Eelarve on koostatud üheks eelarveaastaks, eelarveaasta algab 01. jaanuaril ja lõpeb 31. detsembril. Eelarve võtab volikogu vastu määrusega ja eelarve jõustub eelarveaasta algusest, pärast volikogu määruse vastuvõtmist. Eelarve eelnõu, vastuvõetud eelarve, eelarve muudatused ja lisaeelarved avalikustatakse vastavalt eelarve koostamise aluseks olevale seadusandlusele.

Eelarve sisaldab kõiki tulusid ja kulusid ning on koostatud brutomeetodil kalendriaastaga ühtiva eelarveaasta kohta. Üldreeglina ei ole tulu- ja kuluartiklid üksteisest sõltuvuses, st et eelarve tulude puhul ei ole kindlaks määratud sihtotstarbelist kulutamist ehk tulud tervikuna on mõeldud finantseerimaks kulusid tervikuna. Erandina on siiski teatud tulude osas ette nähtud sihtotstarbeline kasutamine ja see on eelarve planeerimisel aluseks võetud.

Seletuskirjas on toodud võrdlustabelites 2020 aasta eelarve, 2020 aasta eelarve täitmine, 2021 aasta eelarve, 2021 aasta eelarve täitmine, 2022 aasta eelarve, 2022 aasta eelarve täitmine ja 2023 aasta planeeritav eelarve.

Vallavolikogus läbib eelarve eelnõu vähemalt kaks lugemist ning vajadusel tehakse selle käigus parandus- ja muudatusettepanekuid. Eelarve eelnõu muutmise ettepanekule lisab selle algataja põhjendused ja arvestused kavandatavate muudatustega kaasnevate väljaminekute ja nende katteallikate kohta. Kõik muudatusettepanekud vaatab läbi vallavalitsus ja lisab oma seisukoha.

Eelarve täitmisel ja elluviimisel osalevad kõik asutused, lisaks ka mitmed era- ja kolmanda sektori organisatsioonid, kellele on valla poolt antud ülesandeid ja kellele eraldatakse nende ülesannete täitmiseks eelarvest vahendeid.

Eelarve täitmise kontroll on vallavolikogu revisjonikomisjoni, vallavalitsuse, hallatavate asutuste juhtide, Rahandusministeeriumi ja Riigikontrolli ülesanne. Vallavalitsus vastutab selle eest, et oleks rakendatud tõhus finantsjuhtimise ja kontrollisüsteem, mis peab aitama raha parimal viisil kasutada. Peale eelarveaasta lõppu koostab vallavalitsus majandusaasta aruande, sh eelarve täitmise aruande, mida auditeerib sõltumatu audiitor ning seejärel kinnitab vallavolikogu auditeeritud aruande.